Ma délutáni ülésén a Nemzeti Választási Bizottság elmarasztalta Orbán Viktor miniszterelnököt, amiért az elmúlt napokban két rendezvényen is gyerekek körében kampányolt azok szüleinek hozzájárulása nélkül, és az ezekről készült videókat a Facebook-oldalán nyilvánosságra hozta – értesült az Index. A határozat itt olvasható, Orbán mellett Czunyiné dr. Bertalan Juditot is megbüntették. Orbánnak el kell távolítania a Facebook-oldaláról az alábbi videót, és az NVB a további jogsértéstől is eltiltotta.

Az eset miatt Orbánnak (és Czunyinénak is) 345 ezer forintos büntetést kell fizetnie. A mniszterelnök és a képviselőjelölt a választási eljárásól szóló törvény mellett a köznevelési törvényt is megsértették. Az NVB az ügy miatt a Nemzeti Adatvédelmi és Információszabadság Hatósághoz fordult.

Az NVB meglepő döntését az tette lehetővé, hogy a testület a nemrég kiegészült az országos listát állító pártok jelöltjeivel, így a kormánypárti tagok kisebbségbe kerültek.

Fotó: Orbán Viktor / Facebook

Orbánnak az idei vagyonbevallása szerint 993 ezer forint megtakarítása van. Ha az NVB határozata a Kúrián jogerőre emelkedik, a kormányfő készpénztartaléka 648 ezerre csökken. 2017-ben 251 ezer forinttal nőtt Orbán megtakarítása, ez most könnyen rámehet a könnyelmű kampányolásra.